**Anexa nr. 9**

**la Hotărârea nr. 149/2021**

**CRITERIUL DE ATRIBUIRE A CONTRACTULUI**

Conform articolului 209 din Legea 99/2016 privind achiziţiile sectoriale, entitatea contractantă își bazează decizia de atribuire a contractului sectorial, prin utilizarea criteriului oferta cea mai avantajoasă din punct de vedere economic. Entitatea contractantă stabilește oferta cea mai avantajoasă din punct de vedere economic pe baza criteriului de atribuire și, după caz, a factorilor de evaluare prevăzuți în documentele achiziției.

Pentru determinarea ofertei celei mai avantajoase din punct de vedere economic entitatea contractantă are dreptul conform legii, de a aplica unul dintre următoarele criterii de atribuire:

1. prețul cel mai scăzut;
2. costul cel mai scăzut;
3. cel mai bun raport calitate-preț;
4. cel mai bun raport calitate-cost.

Ordinul 131/2019 *privind documentele standard şi contractul-cadru care vor fi utilizate în cadrul procedurilor de delegare a gestiunii serviciului public de transport de persoane în unităţile administrativ-teritoriale, realizat cu autobuze, troleibuze şi/sau tramvaie* precizează că, fără a fi afectate dispoziţiile art. 209 alin. (31) din Legea nr. 99/2016, cu modificările şi completările ulterioare, în cazul delegării gestiunii serviciului public de transport judeţean de persoane prin curse regulate, realizat cu autobuze, indiferent de valoarea estimată a contractului aferent care face obiectul unei proceduri de atribuire desfăşurate în baza respectivei legi, entitatea contractantă utilizează unul dintre următoarele criterii de atribuire:

* 1. **cel mai bun raport calitate-preţ;**
  2. **preţul cel mai scăzut.**

În cazul delegării gestiunii serviciului public de transport judeţean de persoane prin curse regulate, realizat cu autobuze, entitatea contractantă utilizează, în aplicarea criteriului de atribuire ***cel mai bun raport calitate-preţ***, factorii de evaluare prevăzuţi la art. 23^1 alin. (5) din Legea nr. 92/2007 cu modificările şi completările ulterioare și anume:

*a) vechimea medie a parcului de autobuze;*

*b) clasificarea autobuzelor;*

*c) nivelul tarifului;*

*d) dotarea cu instalație de aer condiționat;*

*e) capacitatea de transport;*

*f) norma de poluare a autobuzului;*

*g) utilizarea combustibililor alternativi, astfel cum sunt definiți în Legea nr. 34/2017 privind instalarea infrastructurii pentru combustibili alternativi*.

În cazul delegării gestiunii serviciului public de transport judeţean de persoane prin curse regulate, realizat cu autobuze, entitatea contractantă utilizează criteriul de atribuire *preţul cel mai scăzut* **în situaţia în care aceasta pune la dispoziţia contractantului mijloacele de transport respective**.

În situaţia serviciului public de transport călători în judeţul Cluj, nu se pun la dispoziţie mijloace de transport în comun, motiv pentru care criteriul de atribuire a contractului va fi **cel mai bun raport calitate-preţ**.

Fără a aduce atingere dispoziţiilor legale sau administrative privind remunerarea anumitor servicii, **Entitatea contractantă îşi va baza decizia de atribuire a contractului de delegare a gestiunii serviciului de transport public judeţean de persoane, prin curse regulate, prin utilizarea criteriului de atribuire „cel mai bun raport calitate-preţ”**, precum şi a factorilor de evaluare prevăzuţi în documentația de atribuire, factori care includ aspecte calitative, de mediu şi/sau sociale în legătură directă, obiectivă şi relevantă cu obiectul contractului.

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**